En kvinde blev klemt fast, da hun og en anden kvinde kørte sammen på Houvej mellem Hou og Ulsted. - Vi var fremme på stedet efter 20 minutter, og der blev sendt to ambulancer til stedet, fortæller vagtchef ved Nordjyllands Politi Karsten Kristensen. - Den ene bil snurrer rundt om sig selv og ender på en mark. Den anden ender i en have og vælter en hæk på vejen, fortæller vagtchefen. De to kvindelige chauffører, der er henholdsvis 25 og 59 år gamle kom øjensynligt for tæt på midten af vejen og de to biler ramte hinanden med venstre del af fronten. Som det ses på billedet, var skaden på bilerne voldsom. Kvinderne slap dog, efter vagtchefens oplysninger, uden alvorlige skader. - De kom begge to på skadestuen, og den ene kvinde er taget derfra igen. Den anden kvinde skulle skulle have foretaget yderligere undersøgelser, men der er ikke tale om noget alvorligt. Karsten Kristensen har ikke noget bud på årsagen til uheldet. - Det er ikke en uoverskuelig vej, og der er ikke spiritus indblandet, så hvorfor uheldet sker, er uvist.

Opsummering:
To kvinder kørte kort før klokken 13 sammen mellem Ulsted og Hou